A BIZOTTSÁG HATÁROZATA
(2005. október 27.)
az egyes harmadik országokban előforduló magas patogenitású madárinfluenzával kapcsolatban a fogságban élő madarak behozatalára vonatkozó egyes védekezési intézkedésekről
(az értesítés a C(2005) 4288. számú dokumentummal történt)
(EGT vonatkozású szöveg)
(2005/760/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) bekezdésére,
mivel:
(1)
A madárinfluenza a baromfik és madarak elhullással és rendellenességekkel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő és a baromfitenyésztés jövedelmezőségét jelentősen csökkentő járványos méreteket ölthet. Fennáll a veszélye, hogy a betegség kórokozója nemzetközi kereskedelem útján bekerülhet a baromfin kívüli élő madarakba.
(2)
Magas patogenitású madárinfluenzát mutattak ki egy tagállamban karantén alá helyezett, behozott madarak esetében, ezért helyénvalónak tűnik e madarak bizonyos veszélyeztetett területekről történő behozatalának a felfüggesztése és e területeknek az OIE vonatkozó regionális bizottságaira történő utalással való meghatározása.
(3)
A 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelv (3) meghatározza az engedélyezett szervezeteket, intézményeket és központokat, illetve azon bizonyítványmintát, amely az állatokat vagy ivarsejtjeiket a különböző tagállamokban található, ilyen engedélyezett létesítmények között kíséri. A kereskedelmi célból kért adatokat behozatal céljából is felhasználhatnák.
(4)
A baromfin kívüli egyéb madárfajok behozatalára irányadó állat-egészségügyi követelmények, állat-egészségügyi bizonyítványok és karanténfeltételek megállapításáról szóló, 2000. október 16-i 2000/666/EK bizottsági határozat (4) előírja, hogy a tagállamoknak engedélyezniük kell a madaraknak a Nemzetközi Állatjárványügyi Hivatal (OIE) tagjaiként jegyzett harmadik országokból történő behozatalát. Az e határozat mellékletében felsorolt, OIE regionális bizottságokhoz tartozó országok tagjai az OIE-nek, és ennek megfelelően a tagállamoknak a 2000/666/EK határozat értelmében el kell fogadniuk baromfin kívüli egyéb madarak ezen országokból történő behozatalát.
(5)
A karanténhelyiségbe való elhelyezés során a tagállamoknak bizonyítvány alapján meg kell bizonyosodniuk arról, hogy a kérdéses madár hazai, vagy az exportáló országban született és ott tartották vagy fogták be.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok felfüggesztik a következők OIE regionális bizottságaihoz tartozó, mellékletben felsorolt harmadik országokból vagy azok részeiből történő behozatalát:
a)
baromfin kívüli élő madarak, a 2000/666/EK határozat 1. cikke harmadik francia bekezdésének meghatározása szerint, és
b)
az a) pontban említett fajokból származó termékek.
(2) Az (1) bekezdésben említett felfüggesztés nem alkalmazandó azon madarakra, amelyek esetében egy harmadik országban a 2000/666/EK határozattal összhangban e határozat kihirdetését megelőzően bizonyítványt állítottak ki.
2. cikk
(1) Az 1. cikk (1) bekezdésének a) pontjától eltérve a tagállamok a 92/65/EGK irányelvvel összhangban engedélyezik madarak szervezetektől, intézményektől vagy központoktól a rendeltetés helye szerinti tagállam illetékes hatósága által engedélyezett szervezetekbe, intézményekbe vagy központokba történő behozatalát.
(2) Az 1. cikk (1) bekezdésének b) pontjától eltérve a tagállamok engedélyezik a következők behozatalát:
a)
az 1. cikk (1) bekezdésének a) pontjában említett madarak keltetőtojásai, a következő feltételek mellett:
i.
e tojásokat az (1) bekezdésben említett engedélyezett szervezetekbe, intézményekbe vagy központokba szánják, vagy
ii.
e tojásokat az illetékes hatóságok által e célra engedélyezett olyan keltetőkbe szánják, amelyek ezzel egy időben nem keltetnek baromfitojásokat és amely tojásokat az elhelyezésük előtt gázzal fertőtlenítik a héj fertőzéstől való hatékony megtisztítása érdekében.
b)
Bármely madárfajból gyűjtött, biztonságosan csomagolt és a mellékletben felsorolt kiviteli ország illetékes hatóságának felelőssége mellett közvetlenül valamely tagállam jóváhagyott laboratóriumába laboratóriumi diagnózis céljából küldött példányok.
3. cikk
(1) A tagállamok biztosítják, hogy:
a)
a 2. cikk (1) bekezdésében említett madarakat a 2000/666/EK határozat A. mellékletében előírt állat-egészségügyi bizonyítvány kísérje,
b)
a 2. cikk (2) bekezdésének a) pontjában említett keltetőtojásokat olyan állat-egészségügyi bizonyítvány kísérje, amely tartalmazza legalább a 92/65/EGK irányelv E. mellékletének 3. részében előírt bizonyítványban meghatározott adatokat.
(2) A tagállamok biztosítják, hogy az (1) bekezdésben említett állatok és termékek szállítmányait kísérő állat-egészségügyi bizonyítványok tartalmazzák a következő megerősítést:
„Élő madarak vagy keltetőtojások a 2005/760/EK határozat 2. cikkével összhangban.”
4. cikk
A tagállamok biztosítják, hogy az e határozattal összhangban 1. cikk (1) bekezdésének a) pontjában említett madárszállítmányok behozatala során azokat olyan bizonyítvány kísérje, amely igazolja, hogy ezek a madarak hazaiak, vagy azokat a kiviteli harmadik országban keltették, tartották vagy fogták be.
5. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
6. cikk
Ezt a határozatot 2005. november 30-ig kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2005. október 27-én.